## Rješenje o osnivanju Hrvatskog savjeta za sigurnost prometa na cestama

### NN 5/1993 (15.1.1993.), Rješenje o osnivanju Hrvatskog savjeta za sigurnost prometa na cestama

# MINISTARSTVO POMORSTVA, PROMETA I VEZA

Na temelju članka 295. stavka 1. Zakona o sigurnosti prometa na cestama
("Narodne novine", broj 84/92) ministar pomorstva, prometa i
veza, donosi

## ODLUKU

### o osnivanju Hrvatskog savjeta za sigurnost prometa na cestama

I.

Radi promicanja i usklađivanja prometno-preventivnih aktivnosti sigurnosti
u prometu i razvijanja prometne kulture sudionika u prometu na cestama
u Ministarstvu pomorstva prometa i veza Republike Hrvatske, ovom odlukom
osniva se Hrvatski savjet za sigurnost prometa na cestama Hrvatske (u daljnjem
tekstu: Savjet).

Savjet će osnovati svoje sekcije u nadležnim tijelima županija.

II.

Savjet čine predsjednik i dvadesetdva člana.

Predsjedniku Savjeta može se odrediti zamjenik.

Savjet ima tajnika.

Predsjednik i članovi Savjeta imenuju se na četiri godine, a nakon isteka
mandata mogu biti ponovno imenovani.

III.

Predsjednik Savjeta predstavlja Savjet, saziva sjednice i predsjedava
im, brine o organizaciji rada i izvršavanju programa rada i odluka Savjeta.

IV.

U okviru Savjeta, za pojedine oblasti sigurnosti u prometu osnivaju
se sljedeći odbori:

- Odbor za prometni odgoj djece i osposobljavanje vozača,

- Odbor za prometnu tehniku,

- Odbor za prometnu medicinu,

- Odbor za propise u sigurnosti prometa,

- Odbor za informiranje i propagandu u prometu.

Predsjednike i članove odbora imenuje Savjet.

Odbori pripremaju akte i prethodno razmatraju pojedina pitanja iz oblasti
sigurnosti u prometu, koja razmatra Savjet.

V.

Članovima Savjeta i odbora pripada naknada troškova (dnevnica i putni
troškovi) koje imaju u svezi s radom u Savjetu ili odboru pod uvjetima
koji se primjenjuju za državnu upravu.

VI.

Savjet raspravlja o pojedinim pitanjima sigurnosti u prometu na zahtjev
nadležnih ministarstava ili po vlastitoj inicijativi.

Savjet donosi programe preventivnih aktivnosti sigurnosti u prometu
i način njihova financiranja.

Savjet koordinira aktivnosti sigurnosti u prometu koje u okviru svog
djelokruga obavljaju nadležna ministarstva i druge organizacije.

Savjet zauzima stavove, daje mišljenje i donosi odluke.

O zauzetim stavovima, datim mišljenjima i donesenim odlukama na sjednici
Savjeta obavještavaju se organi i organizacije u čijem djelokrugu rada
je predmetna djelatnost, odnosno na koje se odnose zauzeti stavovi, mišljenja
ili odluke.

Ako pojedini organi ili organizacije nisu suglasni sa zauzetim stavom,
mišljenjem ili odlukom Savjeta koji su bitni za sigurnost u prometu, Savjet
će upoznati Vladu Republike Hrvatske.

VII.

Nadležna ministarstva i druge pravne organizacije iz čije nadležnosti
su pitanja koja će se raspravljati na Savjetu dužni su Savjetu osigurati
izvješća, podatke, dokumentaciju i potrebnu stručnu pomoć.

VIII.

Savjet u suglasnosti s ministrom pomorstva, prometa i veza donosi poslovnik
o svom radu.

Poslovnikom se u skladu sa Zakonom i ovom odlukom, uređuje način rada
Savjeta i odbora.

X.

Ova odluka stupa na snagu osmoga dana od dana objave u "Narodnim
novinama".

Klasa: 340-01/92-05-18

Urbroj: 535-01-92-1

Zagreb, 28. prosinca 1992.

Ministar pomorstva prometa i veza

**Ivica Mudrinić, v. r.**

Odluka, NN 5/1993-52